钦定古今图书集成/理学汇编/学行典/第175卷 > 徐榜
## 钦定古今图书集成/理学汇编/学行典/第175卷 > 徐榜

按《泾县志》：“徐榜，号荐所。性清刚，行诣惇朴。万历壬午
选贡，廷试第一。神宗御批：‘天下文章，当以徐榜为式’。
是科中乡试亚魁，连登癸未进士，除工部虞衡司主
事，累官浙江布政司右布政。凡历仕八任，宣猷布德，
行笃志贞，学问一禀程朱矩矱。生平厌华丽，寡笑言，
礼法所在，虽周亲故旧，不假颜色。时聚徒水西书院”，
讲明良知宗旨。尝谓门弟子曰：“吾辈历宦仕微，独营
私肥家之念，一毫不可有。即顾惜人情，阿趣上官，亦
不得藏于胸次。”脱粟布衾，终身儒素。卒之日，廪无馀
积，橐无馀资，乡人咸诵为清白吏云。